Jeppe Kofod (S), 2001-05-17:
Jeg vil gerne indlede med at takke udenrigsministeren for en glimrende redegørelse om den tragiske og vanskelige situation
Konflikten mellem Rusland og Tjetjenien, der for alvor eskalerede i midten af 1990'erne, har medført fuldstændig uacceptable lidelser og overgreb på den tjetjenske civilbefolkning, derom ingen tvivl.
Selv om Rusland bestemt har ret til at bekæmpe og fordømme terrorisme i alle dens former, og selv om Danmark og EU ikke sætter spørgsmålstegn ved Ruslands territoriale integritet, er den måde, hvorpå Rusland håndterer konflikten i Tjetjenien, fuldstændig ude af proportioner, ikke kun i forhold til brud på politiske aftaler, men også i forhold til den humanitære situation, som de russiske myndigheder har et klart ansvar for.
Situationen har jo som bekendt ført til hundredetusinder fordrevne, mange tusinde dræbte og forsvundne, brud på de mest elementære og humanitære principper fra de russiske myndigheders side og dermed en humanitær katastrofe.
Socialdemokratiet fordømmer den uforholdsmæssige magtanvendelse, vi er vidner til.
Vi opfordrer stærkt de russiske myndigheder til at sikre overholdelse af menneskerettighederne, stille de ansvarlige for menneskerettighedskrænkelserne til ansvar samt skabe sikre forhold for civilbefolkningen og ikke mindst for de internationale nødhjælpsorganisationer, hvis tilstedeværelse
er stærkt nødvendig.
Hvad kan regeringen, og hvad kan Danmark så gøre for at lægge pres på Rusland?
Indledningsvis vil jeg sige tak til udenrigsministeren for det pres, som regeringen har lagt på Rusland både bilateralt og igennem EU.
Jeg mener også, at det er vigtigt, at man fortsætter den bistand, som man har ydet til området, det er stærkt påkrævet, ingen tvivl om det. Socialdemokratiet ønsker, at vi, hvis det er muligt, lægger et endnu stærkere pres på Rusland for at skabe en politisk løsning på konflikten.
Det kan ske bilateralt og igennem det internationale samfund ved at fordømme overgrebene, den uforholdsmæssige magtanvendelse, på en måde, så det ikke misforstås nogen steder og selvfølgelig heller ikke i Moskva. Jeg vil gerne understrege, at Socialdemokratiet mener, at det bedste middel til at løse den vanskelige konflikt er at føre en kritisk dialog med russerne.
Vi tror ikke på, at man når nogen som helst vegne ved at fjendtliggøre eller isolere Rusland.
Tværtimod skal vi føre en kritisk dialog med Rusland, få Rusland endnu mere forpligtet i afgørende spørgsmål om demokrati, menneskerettigheder og retsstatsprincipper i de sammenhænge, hvor Rusland optræder i FN, EU, Europarådet og OSCE.
Målet må være, at Rusland bliver en partner, der deler fælles værdier med os, og ikke en modstander; en partner, der vil være med til at løse de internationale konflikter, vi ser i det nye århundrede.
Det kræver som sagt, at Rusland stopper den modbydelige uforholdsmæssige magtanvendelse i Tjetjenien og lever op til sit ansvar.
Så skal jeg på vegne af partierne Venstre, De Konservative, CD, Kristeligt Folkeparti, Det Radikale Venstre, Dansk Folkeparti og Socialdemokratiet fremsætte følgende: Forslag til vedtagelse »Folketinget tager regeringens redegørelse om konflikten i Tjetjenien til efterretning og udtrykker sin stærke bekymring
over de vedvarende rapporter om Ruslands alvorlige brud på menneskerettigheder og humanitære principper
De russiske skridt til at nedskære den militære indsats og genopbygge strukturen i Tjetjenien er velkomne, men ikke tilstrækkelige.
Folketinget opfordrer regeringen til direkte og igennem det internationale samfund fortsat at arbejde for at få de russiske myndigheder til at standse den uforholdsmæssige magtanvendelse, sikre overholdelse af menneskerettighederne og humanitære principper, drage de ansvarlige for menneskerettighedskrænkelserne til ansvar, beskytte de internt fordrevne, skabe sikre forhold for de internationale nødhjælpsorganisationer og til sammen med den repræsentative del af den tjetjenske side tilvejebringe en politisk løsning på konflikten.
Endvidere opfordres regeringen til at arbejde for en kraftig afstandtagen fra den russiske krigsførelse i EU's kontakter med Rusland under henvisning til den indgåede samarbejdsaftale, der forudsætter respekt for demokrati og menneskerettigheder.
Folketinget opfordrer den tjetjenske side, herunder de tjetjenske ledere, til at tage afstand fra terrorisme og respektere humanitære principper.«